Afrikaans: Suid-Afrika se demokratiese transformasie van ’n outoritêre regering na ’n konstitusionele demokrasie was ’n dramatiese staatsregtelike rewolusie wat ’n einde aan parlementêre soewereiniteit en die vervanging met ’n oppermagtige grondwet gemaak het. Die aanvaarding van ’n oppermagtige grondwet, met ’n handves van menseregte om individuele regte te beskerm, het vir die eerste keer in Suid-Afrika die teenwoordigheid van ’n konstitusionele staat bevestig. Hierdie “staatsregtelike rewolusie” het ’n direkte invloed op die wyse waarop demokrasie in die toekoms omskryf en toegepas sou word, uitgeoefen. Die klem wat egter in die grondwet op die waardes van gelykheid en vryheid in ’n demokrasie geplaas is, het egter ’n potensiële paradoks in die verstaan en toepassing van dié konsep geskep. Hierdie artikel ondersoek die potensiële paradoks tussen gelykheid en vryheid in die toepassing van demokrasie in Suid-Afrika.